**Malienas pamatskolas mācību procesa organizēšanas kārtība ar 2021.gada 1.septembri**

*Izdota saskaņā ar Ministru kabineta*

*2020.gada noteikumu Nr. 360 “Epidemioloģiskās drošības*

*pasākumi Covid -19 infekcijas izplatības ierobežošanai” un 2021.gada 17.augusta MK noteikumi Nr.565 grozījumi MK noteikumos Nr.360 “Epidemioloģiskās drošības pasākumi Covid-19 infekcijas izplatības ierobežošanai”*

**I Vispārīgie jautājumi**

1. Kārtība nosaka, kā Malienas pamatskolā tiek organizēts mācību process Covid-19 infekcijas laikā, kā arī, kā tiek nodrošināti Slimību profilakses un kontroles centra ( turpmāk- SPKC) epidemioloģiskie ieteikumi.
2. Kārtība ir saistoša visiem izglītības iestādes darbiniekiem, izglītojamajiem, izglītojamo vecākiem vai likumiskajiem pārstāvjiem, kā arī citām personām, kas apmeklē izglītības iestādi.
3. Iestāde organizē izglītojamo un darbinieku testēšanu atbilstoši SPKC izstrādātajam algoritmam. Covid-19 testu neveic izglītojamie un darbinieki ar sadarbspējīgu vakcinācijas vai pārslimošanas sertifikātu.
4. Iestādē izglītojamo un darbinieku Covid-19 testa veikšana notiek sadarbībā ar E.Gulbja laboratoriju. Skolai ir tiesības nodot minēt izglītojamo un darbinieku datus.
5. Ja nodarbinātie un izglītojamie atgriežas skolā pēc prombūtnes vai neiekļaujas skolas testēšanas grafikā, tad viņi ne vēlāk kā 48 stundu laikā pirms ierašanās skolā patstāvīgi veic Covid- 19 testu un uzrāda tā rezultātus skolas atbildīgajai personai.

-

**II Mācību procesa norise un distancēšanās**

1. Mācību process izglītības iestādē noris atbilstoši izglītības iestādē noteiktajam mācību priekšmetu un stundu sarakstam.
2. Mācību process norit klātienē- iekštelpās un ārā. Pasliktinoties epidemioloģiskajai situācijai, mācības notiek pilnīgi vai daļēji attālināti.
3. Lai nodrošinātu distancēšanos:
   1. skolā mācību stundas tiek organizētas pa klasēm nevis kabinetiem, izņemot sporta, mūzikas, datorikas, informātikas, ķīmijas, inženierzinības, tehnoloģiju praktiskās nodarbības un nepieciešamības gadījumā citi mācību priekšmeti;
   2. starpbrīžos izglītojamie pārsvarā uzturas savas klases telpās vai kopā ar skolotāju iet ārā svaigā gaisā;
   3. lai nodrošinātu netraucētu telpu vēdināšanu, atļauts uzturēties mācību priekšmeta telpas gaitenī, ievērojot distancēšanās un citus drošības noteikumus;
   4. interešu izglītības un fakultatīvu nodarbības notiek ievērojot epidemioloģiskās drošības noteikumus.
4. Visos gadījumos, kad izglītojamais neierodas izglītības iestādē, vecāki informē klases audzinātāju līdz mācību stundu sākumam e-klases pastā vai īsziņā par izglītojamā prombūtnes iemeslu.
5. Skolā redzamās vietās izvietotas skaidri salasāmas norādes- ievērot 2 m distanci.
6. Vecāki izglītojamos pavada un sagaida skolas teritorijā.
7. Vecāku ienākšana skolas telpās iespējama iepriekš piesakoties un ievērojot epidemioloģiskās drošības noteikumus.

**III Higiēna**

1. Skolas direktore pārrauga regulāri veikto telpu un biežāk lietojamo virsmu (durvju rokturi, kāpņu margas, galdu virsmas, virsmas labierīcības u.c.) tīrīšanu un telpu vēdināšanu.
2. Skolā izglītojamajiem un darbiniekiem ievērojama roku higiēna- roku mazgāšana ar ūdeni un ziepēm. Roku nosusināšanai lieto papīra dvieļus.
3. Izglītojamie un darbinieki lieto tikai personīgos rakstāmpiederumus.
4. Skolā lieto maiņas apavus.
5. Mācību priekšmetos, kuros notiek pieskaršanās kopīgi lietojamajiem priekšmetiem, vai telpās notikusi klašu maiņa, dezinfekcija tiek veikta pēc katras mācību stundas.
6. Skola nodrošina regulāru telpu vēdināšanu. Par mācību telpu vēdināšanu mācību procesa laikā atbildīgs ir mācību priekšmeta skolotājs. Par telpu vēdināšanu interešu izglītības nodarbībās, konsultācijās u.c. pasākumu laikā atbildīgs ir pedagogs, kurš vada konkrēto nodarbību.

**IV Izglītojamo nokļūšana uz/no izglītības iestādi, ēdināšanas organizēšana, citi pasākumi**

1. Ja izglītojamais ceļā uz/ no izglītības iestādes izmanto pagasta pārvaldes vai sabiedrisko transportu, tad ievēro uz to laiku spēkā esošos MK noteikumus par epidemioloģisko drošību.
2. Ēdināšana tiek organizēta tā, lai ēdamzālē vienlaicīgi ēd tāds klašu skaits (apvienotā klašu grupa), lai nodrošinātu vismaz 2 metru attālumu vienai no otras. Klase kopā ar skolotāju dodas uz ēdnīcu.
3. Pirms ēšanas obligāti jānomazgā rokas.
4. Pasākumi skolā un mācību procesa ietvaros ārpus skolas teritorijas notiek ievērojot MK noteikumus.

**V Epidemioloģisko drošības pasākumu ievērošana**

1. Skolā darbinieki un izglītojamie seko savam veselības stāvoklim, ievēro skolas noteikto kārtību, SPKC ieteikumus, spēkā esošos MK noteikumus, lieto aizsarglīdzekļus (Pielikums Nr.1)
2. Ja parādās elpceļu infekcijas simptomi, nekavējoties informē (darbinieki- skolas direktoru, izglītojamie- priekšmeta skolotāju vai audzinātāju) un seko norādījumiem.
3. Netiek pieļauta izglītojamo un darbinieku ar elpceļu infekcijas slimību pazīmēm klātbūtne skolā. Izglītojamo veselības novērtēšanu veic skolotājs, kurš vada pirmo mācību stundu.
4. Darbinieki un izglītojamie pēc slimošanas skolā ierodas tikai ar ārsta izziņu par atļauju atgriezties klātienes darbā vai mācībās.

**VI Rīcība epidemioloģiskās situācijas pasliktināšanās gadījumos**

1. Ja izglītojamajam, atrodoties izglītības iestādē, parādās akūtas elpceļu infekcijas slimības pazīmes (drudzis, klepus, elpas trūkums), izglītības iestāde:
   1. izglītojamo izolē atsevišķā telpā, kurā nodrošina tā paša pieaugušā, kas kontaktējās ar izglītojamo pirms tam, klātbūtni. Visi iesaistītie lieto sejas maskas;
   2. pieaugušais ( mācību priekšmeta skolotājs, klases audzinātājs) sazinās ar izglītojamā vecākiem, kas ierodas pēc bērna. Vecāki telefoniski sazinās un ievēro ģimenes ārsta norādījumus;
   3. izglītojamais tiek ārstēts atbilstoši veselības stāvoklim un atgriežas skolā ņemot vērā ārstējošā ārsta norādījumus.
2. Ja akūtas elpceļa infekcijas pazīmes parādās kādam no darbiniekiem, tad sazinās ar ģimenes ārstu, informē skolas direktoru un seko turpmākajām norādēm.
3. Ja akūtas elpceļu infekcijas pazīmes konstatētas diviem vai vairāk izglītojamajiem un ir radušās aizdomas par grupveida saslimšanu, izglītības iestāde izolē izglītojamos, nodrošinot pieaugušā klātbūtni, lieto sejas maskas, sazinās ar izglītojamo vecākiem un nodrošina informācijas sniegšanu telefoniski SPKC attiecīgās reģionālās nodaļas epidemiologam- Ilzīte Zaļuma 64471389.
4. Iepriekšējos divos punktos minētajos gadījumos persona, kas konstatējusi aizdomas par akūtām elpceļu infekcijas slimībām, vispirms par šo faktu ziņo skolas direktorei, kas tālāk nodod informāciju SPKC reģionālajam epidemiologam.
5. Ja darbiniekam vai izglītojamajam skolā konstatē nopietnus veselības traucējumus, tiek izsaukts neatliekamās medicīniskās palīdzības dienests.
6. Skolas direktore pieņem lēmumu un ar rīkojumu nosaka klases karantīnu vai izolāciju, ja SPKC noteicis šos obligātos pretepidēmijas pasākumus.
7. Dibinātājs pieņem lēmumu par skolas slēgšanu uz noteiktu laiku un mācību procesa noteikšanu attālināti, ja ir pasliktinājusies epidemioloģiskā situācija skolā.
8. Ja kādai klasei vai visai skolai tiek noteiktas attālinātās mācības, dibinātāja noteiktajā kārtībā tiek nodrošinātas pārtikas pakas.

**VII Izglītības iestādes apmeklētāju pieņemšanas kārtība**

1. Skolu nedrīkst apmeklēt persona ar elpceļu infekcijas slimību pazīmēm vai persona, kurai jāievēro karantīna vai pašizolācija.
2. Katrai skolai nepiederošai personai, apmeklējot skolu, jāievēro valstī spēkā esošie noteikumi, jādezinficē rokas, jālieto mutes un deguna aizsegs.
3. Nepiederošai personai pēc iespējas ar izglītojamajiem jāievēro 2 m distance.
4. Klātienes tikšanos skolā organizē tikai iepriekš piesakoties, sazinoties ar skolas darbinieku. Par klātienes tikšanos skolas darbinieks iepriekš informē skolas direktori.

**VIII Komunikācija un atbildības**

1. Atbildīgie par iepazīstināšanu ar kārtību:

1. skolas direktore iepazīstina darbiniekus un e-klases pastā informē vecākus;

2. klašu audzinātāji iepazīstina izglītojamos.

1. Vecāku pienākums ir pēc iespējas ātrāk informēt klases audzinātāju, ja izglītojamais saņem pozitīvu Covid-19 testa rezultātu vai tiek noteikts par kontaktpersonu. Klases audzinātājs informē skolas direktoru.
2. Atbildīgie par epidemioloģisko prasību ievērošanu (distancēšanās, higiēnas prasību ievērošana) ir katrs pats un mācību priekšmetu skolotāji.
3. Atbildīgais par dezinfekcijas līdzekļu nodrošināšanu skolas saimnieks.
4. Atbildīgais par izglītojamo veselības stāvokļa novērošanu ir:
   1. mācību procesa laikā -klases audzinātājs, mācību priekšmeta skolotājs;
   2. ārpusstundu pasākumu laikā – atbildīgais skolotājs.
5. Atbildīgais par sadarbspējīgu vakcinācijas vai pārslimošanas sertifikātu un Covid-19 analīžu rezultātu pārbaudi ir skolas direktore.
6. Skolā ar izglītojamajiem un vecākiem vai to likumiskajiem pārstāvjiem galvenie saziņas veidi ir tikšanās, e-klases e-pasts, tālrunis. Atbildīgais par saziņu par COVID-19 izplatības ierobežošanu ar klasi ir klases audzinātājs un skolas direktore.
7. Atbildīgais par saziņu ar dibinātāju, SPKC, IZM un IKVD ir skolas direktore.

**IX Noslēguma jautājumi**

1. Kārtība stājas spēkā ar 2021.gada 1.septembri. Situācijā, kad valstī epidemioloģiskā drošība COVID 19 infekcijas izplatībai nebūs jānodrošina, kārtība atceļama ar skolas direktores rīkojumu.
2. Pasliktinoties epidemioloģiskajai situācijai, skolas direktore ar atsevišķu rīkojumu var noteikt papildu noteikumus Covid -19 infekcijas izplatībai skolā.

Malienas pamatskolas direktore Ieva Baltā- Pilsētniece

**Pielikums Nr.1  
Mutes un deguna aizsegu lietošana**  
1. Mutes un deguna aizsegus lieto:   
1.1.Visi 1.-9.klašu izglītojamie, atrodoties koplietošanas telpās;   
1.2. 4.-9.klašu izglītojamiem, kuriem nav sadarbspējīgs vakcinācijas vai   
pārslimošanas sertifikāts;   
1.3.Visi izglītojamie nodarbībās, kurās piedalās dažādu klašu izglītojamie;   
1.4. Darbinieki, kuriem nav sadarbspējīgs vakcinācijas vai pārslimošanas   
sertifikāts, masku uzliek, ienākot skolā, un lieto to visu uzturēšanās laiku,   
izņemot, ja telpā neatrodas citas personas.   
2. Mutes un deguna aizsegu nelieto:   
2.1.Mācību telpā 1.-3.klašu izglītojamie;   
2.2.4.-9.klašu izglītojamie var nelietot mācību telpā, ja ir sadarbspējīgs   
vakcinācijas vai pārslimošanas sertifikāts;   
2.3.Sporta stundās fizisko aktivitāšu laikā;   
2.4.Mūzikas stundās atbilstoši stundas specifikai (instrumentu spēles, vokālās   
mākslas apguvē);   
2.5.Darbinieki ar sadarbspējīgu vakcinācijas vai pārslimošanas sertifikātu,   
atrodoties skolas telpās;   
2.6. Āra nodarbībās gan izglītojamie, gan darbinieki.